Jumejn wara l-irvell fiċ-Ċentru ta’ Detenzjoni f’Ħal Far, il-Ministru għall-Intern u s-Sigurta’ Nazzjonali, Emanuel Mallia qal li se ssir inkjesta li tista tkun ministerjali jew b’maġistrat. Mistoqsi fil-programm DISSETT, jekk fid-dawl tad-deċizzjoni tal-Qorti Ewropeja tad-drittijiet tal-bniedem hux ser inaqqas il-perjodu tad-dentenzjoni, l-Ministru Mallia insista li l-perjodu jibqa ta’ 18-il xahar. Qal li fl-irvell ta’ nhar it-Tlieta kienu involuti immigranti mill-Ghana u n-Niġerja li ma ngħatawx protezzjoni u se jintbagħtu lura pajjizhom. Stqarr iżda li hemm mad-900 immigrant li jistgħu jintbagħtu lura u qal li għalhekk il-Gvern qed jinsisti li l-Ewropa toħroġ d-dokumenti biex ikunu jistgħu jivvjaġġjaw. Mistoqsi dwar it-twaqqif tal-Border Patrol Squad, il-Ministru qal li l-iskwadra li se tibda taħdem fil-futur qarib u se tkun sforz konġunt bejn il-Pulizija u l-Forzi Armati bil-għan li tiżdied is-sorveljanza mal-fruntieri. B’referenza għat-talba tal-Kap tal-Oppożizzjoni biex jirriżenja wara li kien qal li jagħmel hekk jekk fl-iskema taċ-ċittadinanza tidħol gurnata waħda ta’ residenza, Dr Mallia qal li dak intqal f’taħdidiet informali u m’għandu l-ebda ħsieb li jirriżenja. Dwar l-iskema ta’ ċittadinanza, l-Ministru Mallia filwaqt li ma żvelax l-għadd ta’ applikazzjonijiet li saru qal li dawn qed jiġu proċessati biex ikun deċiz jekk jikkwalifikawx. Żied li se jkun hemm ċertifikazjoni dwar is-saħħa u li għandhom kondotta nadifa mir-reati kriminali fost oħrajn. Qal li l-kwistjoni tar-residenza ser tkun deċiza mill-passaporti u mill-ħlas tal-kontijiet tar-residenza tagħhom. Qal li l-kumitat tal-moniteraġġ fuq l-iskema ser jibqa’ jiltaqa’ darba fis-sena u wera x-xewqa li l-Oppożizzjoni tieħu sehem fih. Mistoqsi dwar il-wegħda li l-pulizija u s-suldati jkollhom dritt jissiehbu f’Union, il-Ministru qal li se jkun preżentat abbożż ieħor b’emendi biex evventwalment din il-wegħda elettorali tidħol fis-seħħ sal-aħħar ta’ din is-sena. Dwar ir-rapport tal-bord fuq l-inġustizzji fl-armata, l-Ministru Mallia qal li r-rimedju jkun jista’ jingħata wara li ssirlu r-rakkomandazzjonijiet dwarhom. Dwar is-sistema tal-parole fil-ħabs, il-Ministru qal li s’issa gawdew minnha erba’ prigunieri filwaqt li 17-il talba oħra mill-priġuneiri ma intlaqgħux. Storja: Ruth Castillo